dh-unibe/image-text_koenigsfelden-charters-post-1500 huggingface dataset:
Ich, Heinricus Schad, ✳ von Vilinngen ussz Schwàbenn, ✳ yetz zuͤ Stràszburg seshafft, ✳ bekenn ✳ unnd
thuͤn kundt allmencklichem offennlich mit disem brieff, ✳ das ich in voͤgttlicher wisz ✳ mit vollem
gwaltt ✳ unnd als ein elicher gmachel ✳ Elenenn Rinndsmùllin, ✳ vormàls zuͦ Kùngsfelden gwäsenn,
uff hùtt dato ✳ von der wolgeborn̄nen, ✳ edlenn ✳ unnd geistlichenn ✳ froͧwenn Katherinen Truchsaͤssin
von Waldtpurg, aͤpptissinn zuͤ Kuͧngesfeldenn, ✳ ussz gheisz ✳ unnd bevaͤlch ✳ der gròszmechtigenn, ✳ edlen, ✳
straͤnngen, ✳ fùrsichtigenn, ✳ frommēn ✳ unnd wysenn ✳ miner gnaͤdigenn herrenn von Bernn ✳ und des
fùrnaͤmen, wysenn ✳ Benedictenn Matstetters, ir gnàdenn amptmans vermelts gotzhussz, ✳ bar ingnomenn ✳ unnd empfangenn hab ✳ hundertt Rinischer guldinn, ✳ namlich fùr yedenn sibentzächn̄halbn̄
schwitzer batzenn gezaltt, ✳ houptgults, ✳ die iro bishar von vermàldtenn gotzhussz ✳ in libdinngs wisz mit
fùnff Rinischenn guldinn ✳ Martiny vellig ✳ järlich verzinnst sinnd ꝫꝭ. unnd so ich nu obanzoͤugtter sum̄ golds innamēn ✳ unnd zuͦ handenn ✳ min ✳ unnd miner elichenn huszfròwenn ✳ bar ✳ wol
bezaltt unnd contentiert bin ✳ nàch minem willenn ✳ unnd guͤttenn benuͤgenn ꝫꝭ. harum̄b so zell ✳ unnd sag
ich ✳ als billich ✳ min gnaͤdig herrenn, obbemeldt schulth̄es ✳ unnd raͤtt gaͤgenwirtig ✳ unnd kùnfftig, ✳ iro
gnàdenn gotzhussz Kùngsfeldenn, ✳ òch des amptlùtt ✳ gaͤgenwirtig ✳ unnd kùnfftig ✳ fùr mich, ✳ gmelte min
eliche husfroͧwenn, ✳ unnser beder erbenn ✳ unnd nàchkommēn ✳ unnd mencklichs von unnsert waͤgenn ✳ soͤ¬
licher hundertt guldinenn, ✳ aller libdinng zinnsenn, davon gevallenn, ✳ ouch andrer vordrungen ✳ unnd
anspràchenn, ✳ wie ich, ✳ min huszfroͧw ✳ oder unnsre erbenn, ✳ die jemmer fùrnaͤmmen moͤchtennd, ✳ gantz
quitt, ✳ unanspraͤchig, ✳ ledig ✳ unnd lössz ꝫꝭ. unnd ob um̄b die angezoͤugtenn ✳ unnd bezalltenn hundert
guldinn ✳ oder annders, ✳ jetz ✳ oder hienàch, ✳ brieff, ✳ sigell ✳ oder annder gwarsamēn erfunden wurdennd,
die sollend unnserthalb ✳ unnd unser erbenn ✳ gantz krafftlos, ✳ unnùtz, ✳ tòd, ✳ hin ✳ unnd ab sin ✳ unnd unnsz zuͤ
dheiner gwerd erschiessen, ✳ alles inuffraͤchteren, guͦttenn trùwen ✳ unnd crafft disz brieffs, ✳ der des
zuͤ wàrem ✳ unnd vestenn urkùnd, ✳ durch miner bitt willenn ✳ ussz gebrust eigenns sigels, ✳ mit desz ersammen, wysenn ✳ Hannsen Bùrrers, ✳ altt hoffmeister zuͤ Kùngsfeldenn, ✳ burger zuͤ Brugg, eignem angehaͤ¬
ncktenn sigell, ✳ im ✳ unnd sinen erbenn àn schadenn, ✳ mich, ✳ min eliche huszfroͧwenn ✳ unnd unnsre
erbenn, ✳ alles desz zeùbersagenn, ✳ so obstàtt ꝫꝭ besiglett ✳ unnd verwart, gebenn ist ✳ uff den heligenn dryg
kùngenn abennd, ✳ was der fùnfft tag jenners, ✳ von der geburt xpī, unnsers herrenn, gezaltt fùnfftzaͤchennhundertt ✳ zwaͤntzig unnd sibenn jàr.
Ellenna Rindschmüllin bekanttnüsz um̄
die c gülde ꝫcꝭ
Helena Rindsmülynen qùittùng um̄
j c R₎ g₎ ✳
ist
lipding gewaͤsen ✳ das
habenn ir min hrrn̄ abgloͤst ✳
1527 , Januar 5 .
F. Aargau .